Kim Stanley Robinson

Kim Stanley Robinson (n. 23 martie 1952, Waukegan, Illinois, SUA) este un scriitor american de science fiction, cunoscut mai ales pentru Trilogia Marte. Lucrările sale tratează constant subiecte ecologice și sociologice. Multe dintre romanele sale par să rezulte direct din fascinația sa pentru știință, fiind vizibilă experiența sa de cercetător timp de 15 ani și pasiunea sa de o viață pentru planeta Marte.
Lucrările lui Robinson au fost catalogate de critici drept știință romanțată.
Robinson a fost îndrumător la atelierul de creație Clarion Workshop în 2009. În 2010, Robinson a fost oaspete de onoare la ediția World Science Fiction Convention cu numărul 68 care s-a ținut în Melbourne, Australia. În aprilie 2011, Robinson a ținut o conferință la universitatea din California, Santa Cruz, în cadrul seminarului Capitalismul Regândit, atrăgând atenția asupra naturii ciclice a capitalismului.
Kim Stanley Robinson s-a născut în Waukegan, Illinois, dar a crescut în California de Sud. În 1974 a absolvit cursurile universității din California, San Diego, disciplina literatură. În 1975, și-a luat masteratul în limba engleză la universitatea din Boston, iar în 1982, doctoratul la universitatea din California, San Diego. Teza lui de doctorat, Romanele lui Philip K. Dick, a fost publicată în 1984.
Robinson se descrie drept un turist, dar nu un alpinist, deși tema alpinismului apare în mai multe romane ale sale, mai ales în Antarctica, Trilogia Marțiană, în "Green Mars" (o povestire apărută în The Martians), Forty Signs of Rain și în Escape from Kathmandu.
În 1982 s-a căsătorit cu Lisa Howland Nowell, chimistă în sectorul ecologie, și au doi fii împreună. Robinson a locuit o vreme în Elveția în perioada anilor '80. Acum locuiește în Davis, California.
Această trilogie mai este numită și Orange County. Romanele componente sunt The Wild Shore (1984), The Gold Coast (1988) și Pacific Edge (1990). Nu este o trilogie în sensul obișnuit al cuvântului, nu este o singură povestire, ci trei versiuni diferite ale viitorului Californiei.
The Wild Shore descrie o Californie ce luptă să se întoarcă la civilizație după ce a fost afectată, ca și restul Statelor Unite, de războiul atomic. The Gold Coast descrie o Californie supra-industrializată, tot mai obsedată și dependentă de tehnologie și sfâșiată de luptele dintre negustorii de arme și teroriști. Pacific Edge prezintă o Californie în care practici ecologice sănătoase au devenit lege și rănile trecutului încep să se vindece.
Deși nu par legate între ele, cele trei romane se constituie într-o singură declarație. Primul roman prezintă o lume lipsită de tehnologie, al doilea – o lume înecată în tehnologie și dezumanizată, iar al treilea – un compromis rezonabil între cele două alternative de dinainte. Deși al treilea roman este o utopie, conține și el elemente tragice și conflicte.
Aceasta este cea mai cunoscută trilogie a lui Robinson, o lucrare de mari proporții ce descrie prima colonie de pe Marte, creată de savanți și ingineri. Cele trei volume ale sale sunt Marte roșu, Marte verde și Marte albastru, titluri care marchează schimbările prin care trece planeta de-a lungul epopeii. Povestea începe cu plecarea primilor coloniști spre Marte în 2027 și acoperă următorii 200 de ani ai viitorului. La sfârșitul ciclului, Marte este puternic populată și terraformată, cu o viață socială și politică înfloritoare.
Gândită ca o anexă la trilogia Marte, The Martians (1999) este o colecție de povestiri în care sunt implicate multe personaje din trilogia Marte. Unele acțiuni se petrec înainte, altele în timpul sau după finalul trilogiei; unele dezvoltă personajele existente, altele introduc personaje noi. Aici este inclusă și Constituția planetei Marte și poezie scrisă, chipurile, de un cetățean marțian.
Antarctica (1997) urmează aceeași tehnică a trilogiei marțiene. Acțiunea se petrece mai aproape de timpurile noastre, dar evocă aceleași probleme, ca: izolarea, efectul asupra personalității și relațiilor sociale, sistemele economice alternative.
Ca în toate lucrările recente ale lui Robinson, tema principală este echilibrul ecologic. Acțiunea este catalizată de încheierea Tratatului Antarctic și amenințarea mediului aproape neatins de către interesele corporațiilor.
The Years of Rice and Salt (2002) este o lucrare de istorie alternativă, în care Marea Epidemie de Ciumă a evului mediu a ucis 99% din populația europeană (și nu 30% cum se estimează astăzi), lăsând cale liberă expansiunii asiatice. Romanul acoperă istoria a zece generații, urmărind reîncarnarea succesivă a câtorva personaje, trecând de la un sex la altul, de la o poziție socială la alta și chiar de la o specie la alta.
The Years of Rice and Salt conține filozofie și cultură islamică, hindusă și chineză.
Cuprinde trei romane: 40 de semne de ploaie (2004), 50 de grade sub zero (2005) și Sixty Days and Counting (2007). Această serie explorează consecințele încălzirii globale, atât la scară planetară cât și la scară personală – felul în care este afectată viața savanților de la Fundația Națională de Știință și a celor apropiați lor. O temă pregnantă este cea a filozofiei buddhiste, ilustrată aici de ambasadorii statului fictiv Khembalung, o insulă aflată, chipurile, dinaintea gurii de vărsare a fluviului Gange. Statul lor insular este amenințat de creșterea nivelului mării, iar reacția ambasadorilor este comparată cu aceea a oficialilor americani.
Primele două povestiri ale lui Robinson au apărut în antologia Orbit 18 în 1976. Cele mai multe sunt strânse în volumele The Planet on the Table (1986), Remaking History (1991) și Vinland the Dream (2001). Patru nuvele umoristice cu americani expatriați în Nepal apar în cartea Escape from Kathmandu (1989). La 1 august 2010, editura Night Shade Books a lansat o colecție hardcover intitulată "The Best of Kim Stanley Robinson."
Romanele lui Robinson au câștigat 11 premii majore și au fost nominalizate în alte 29 de ocazii.